《彼美行送杨鬯侯归江南应举》
清代·成鹫

苧萝彼美名西施，浣纱溪上花开时。香风吹入锦裙带，文章五色光离离。

自矜昭质独殊众，轩车五两来何迟。春华秋实老颜色，夫尝一日颦蛾眉。

昨夜银灯对明月，灯花爆出双琼枝。起来拜月望牛女，秋风有约遥相思。

今岁槐黄通姓籍，明年冰泮定归期。贫家有女贞不字，长斋绣佛空尔为。

晨钟晚磬罢歌舞，灰头土面无胭脂。相闻相送难为赠，妆箱盈歉自应知。

环佩玎珰趋凤阁，珠玑璀璨映龙墀。玉堂金屋深如海，荜户蓬门知是谁。

归来稽首空王道，此身长愿老茅茨。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。